Agar.io
Agar.io (arba Agario) – daugelio žaidėjų naršyklinis veiksmo žaidimas. Jame žaidėjai valdo vieną ar daugiau apskritų ląstelių Petri lėkštelės žemėlapyje. Žaidimo tikslas – priaugti kuo daugiau masės valgant kitų žaidėjų ląsteles, mažesnes už žaidėjo ląstelę, ir vengti didesnių, kurios gali suėsti žaidėjo ląsteles. Kiekvienas žaidėjas pradeda su viena ląstele, tačiau pasiekę pakankamą masę, žaidėjai gali padalyti ląstelę į dvi, kad galėtų valdyti kelias ląsteles. Žaidimo pavadinimas kilęs iš agaro medžiagos, kuri naudojama bakterijoms auginti. Žaidimas sulaukė teigiamų įvertinimų. Kritikai ypač gyrė jo paprastumą ir mechaniką, bet kritikavo pasikartojantį žaidimo procesą. Daugiausia dėl populiarumo socialiniuose tinkluose jis greitai sulaukė sėkmės ir per pirmuosius metus tapo vienu populiariausių naršyklinių ir mobiliųjų įrenginių žaidimų. 2015 m. liepos 24 d. „Miniclip“ išleido mobiliąją „Agar.io“ versiją, skirtą iOS ir Android.